ปปง.ย้ำเตือน อย่าเป็นเหยื่อ หลอกโอนเงิน
ปปง.เตือนประชาชนอย่าตกเป็นเหยื่อ ย้ำไม่มีเจ้าหน้าที่โทรให้โอนเงินหรือทำธุรกรรมเด็ดขาด
11 ก.ค. 2558

ปปง.เตือนประชาชนอย่าตกเป็นเหยื่อ ย้ำไม่มีเจ้าหน้าที่โทรให้โอนเงินหรือทำธุรกรรมเด็ดขาด
สำนักงานป้องกันและปราบปรามการฟอกเงิน (ปปง.) ระบุว่า ขณะนี้แก๊งคอลเซ็นเตอร์ยังไม่หยุดการหลอกประชาชน โดยสวมหมายเลขโทรศัพท์กลาง 02-219-3600 ของ ปปง.อ้างเป็นเจ้าหน้าที่ ปปง.ให้เหยื่อพิสูจน์ตนเองว่าไม่เกี่ยวข้องกับยาเสพติดและการฟอกเงิน เหยื่อหลงเชื่อโอนเงินสูญวันละล้านบาททุกวัน
นอกจากนี้ เหยื่อส่วนใหญ่ยังเป็นครูทั่วประเทศ รวมถึงพนักงานบริษัทต่างๆ ผู้เกษียณอายุและส่วนใหญ่ที่หลอกได้สำเร็จ เนื่องจากผู้ตกเป็นเหยื่อจะไม่รับฟังข่าวสาร เนื่องจากภาระงานที่มาก บางรายทำงานเป็นกะจึงไม่ค่อยได้ทราบการแจ้งเตือนภัย ประกอบกับมิจฉาชีพจะพูดจาข่มขู่ว่าจะปิดบัญชีทุกบัญชี จะถูกดำเนินคดีขึ้นศาล หรืออ้างเป็นผู้ใหญ่ใน ปปง.รู้ข้อมูลส่วนตัวของเหยื่ออย่างละเอียด
ทั้งนี้ การหลอกลวงดังกล่าวมีอยู่ทุกภาคทั่วประเทศ แต่ละวันมีผู้เสียหายทั้งในจังหวัดทางเหนือ ทางใต้ และปริมณฑล รวมทั้งพบว่ามีผู้รับจ้างเปิดบัญชีรับจ้างอยู่ทั่วประเทศ ส่วนใหญ่เพิ่งเปิดบัญชีได้ไม่ถึงเดือน จะถูกมิจฉาชีพนำบัญชีไปใช้ทันที มีกระแสเงินไหลเข้าออกบัญชีผู้รับจ้างเปิดบัญชีหลายแสนบาท เมื่อเงินเข้าจะถูกกดภายใน 5 นาที 
ปปง.ขอย้ำอีกครั้งหนึ่งว่า ไม่มีข้าราชการ ปปง.โทรศัพท์หาประชาชนแต่อย่างใด และไม่มีการโทรศัพท์โดยใช้หมายเลข 02-219-3600 ให้ประชาชนโอนเงินหรือทำธุรกรรมทางการเงินเด็ดขาด